A **házasságkötési szándékot** a házasságkötés tervezett helye szerinti települési önkormányzat anyakönyvvezetője előtt - Budapesten a tervezett házasságkötés helye szerinti kerületben – be kell jelenteni. A bejelentésről jegyzőkönyv készül. Ennek aláírása miatt a menyasszonynak és a vőlegénynek együttesen, azonos időpontban, SZEMÉLYESEN kell megjelenni az illetékes anyakönyvvezető előtt.

A házasság a szándék bejelentésétől (a szándékbejelentésről szóló jegyzőkönyv aláírásának időpontja!) számított - legkorábban - harmincegyedik naptól, a jegyzőkönyv felvételétől számított egy éven belül köthető meg az anyakönyvvezetővel előre egyeztetett időpontban.

**A HÁZASSÁGI SZÁNDÉK BEJELENTÉSÉHEZ**

**AZ ALÁBBI IRATOKAT, OKIRATOKAT SZÜKSÉGESEK BEMUTATNI**

- **a menyasszony és a vőlegény érvényes személyazonosításra alkalmas okmányát** (személyazonosító igazolvány/ vagy útlevél/ vagy vezetői engedély)

- **a menyasszony és a vőlegény érvényes állampolgárságát igazoló okmányát** (személyazonosító igazolvány/vagy útlevél/ vagy honosítási okirat)

- **a menyasszony és a vőlegény személyi azonosítóját és lakcímét igazoló hatósági igazolványát** (lakcímkártya)

- **a tolmács személyazonosításra alkalmas okmányát, lakcímkártyáját** (amennyiben az ügyintézés során tolmács jelenléte szükséges),

- **a menyasszony és a vőlegény születési anyakönyvi kivonatát** (amennyiben a születés az elektronikus anyakönyvi rendszerben elérhető, nem szükséges a születési anyakönyvi kivonatot csatolni)

**A nem magyar állampolgár** **külföldön történt születési adatairól az igazolást** az állampolgársága szerinti Magyarországon székelő konzul is kiadhatja. Amennyiben ez magyar nyelven került kiállításra, fordításra nincs szükség.

- **a menyasszony és a vőlegény családi állapotának igazolása céljából:**

- magyar állampolgárok esetén a **nőtlen / hajadon** családi állapotot nem kell igazolni,

- **elvált** családi állapot esetén: a válást is tartalmazó házassági anyakönyvi kivonatot (amennyiben a házasság az elektronikus anyakönyvi rendszerben elérhető, nem szükséges a házassági anyakönyvi kivonatot csatolni)

- **özvegy** családi állapot esetén: az elhalálozott házastárs halotti anyakönyvi kivonatát / vagy a megszűnt házasságról az elhunyt házastárs halálesetét is tartalmazó házassági anyakönyvi kivonatot (amennyiben a haláleset és / vagy a házasság az elektronikus anyakönyvi rendszerben elérhető, nem szükséges a házassági / halotti anyakönyvi kivonatot csatolni)

**A nem magyar állampolgár családi állapotáról az igazolást** az állampolgársága szerinti hatóság állítja ki. (Például: az adott külföldi hatóság magyarországi konzulja, az anya külföldi születési helye szerinti anyakönyvvezető, külföldi nyilvántartó hatóság, stb. – az illetékes állam eljárásrendje szerint változó)

**- A 16. életévét betöltött kiskorú** házasulandó részére – a fentieken túl - a gyámhatóság által kiadott előzetes **házasságkötési engedélyt**

- **A külföldi állampolgár házasulónak** – a fentieken túl **- nyilatkozni** kell arról, hogy személyes joga szerint a Magyarországon tervezett házasságkötésének törvényi akadálya nincs.

**A nem magyar nyelven kiállított okirat** – ha az ügyfajtára vonatkozó jogszabály másként nem rendelkezik – csak hiteles magyar fordítással ellátva fogadható el. Az Európai Unió tagállamaiban kiállított okiratok többnyelvű formanyomtatvány csatolása mellett fordítás nélkül is elfogadhatók.

A harmadik országok által kiállított okiratok - eltérő rendelkezés hiányában - csak akkor fogadhatók el, ha azt a kiállítás helye szerinti államban felülhitelesítéssel látták el.

A nem magyar állampolgár által tett jognyilatkozatok felvételekor, **amennyiben valamelyik fél vagy egyik fél sem beszéli a magyar nyelvet, tolmács közreműködésére** van szükség.